La Llei 7/2003, de 25 d'abril, de protecció de la salut, crea l'Agència de Protecció de la Salut, com a organisme autònom administratiu amb la finalitat de protegir la població dels factors ambientals i alimentaris que poden produir un efecte negatiu en la salut de les persones.
Així mateix l'Agència de Protecció de la Salut té com a objectiu integrar tots els serveis i activitats de protecció de la salut i coordinar-los amb la resta d'organismes que exerceixen competències en la matèria.
L'Agència de Protecció de la Salut té personalitat jurídica pròpia, autonomia administrativa i financera i plena capacitat d'obrar en exercici de les seves funcions i d'acord amb l'article 13.1 de la Llei 7/2003, de 25 d'abril, es regeix per la pròpia Llei i pel reglament que la desenvolupi.
La disposició final 3 de la Llei estableix que correspon al Govern l'aprovació de l'Estatut de l'Agència que han de regular l'organització i el règim de funcionament d'acord amb els principis de desconcentració de funcions i de participació de les administracions públiques competents en la matèria.
Per tant, d'acord amb el dictamen de la Comissió Jurídica Assessora, a proposta de la consellera de Salut, i amb la deliberació prèvia del Govern,
S'aprova l'Estatut de l'Agència de Protecció de la Salut, que s'adjunta com annex a aquest Decret.
Els òrgans competents del Departament de Salut han d'adaptar a la nova estructura prevista en aquest Decret els nomenaments per als llocs de comandament, d'acord amb el previst a la disposició addicional segona del Decret 123/1997, de 13 de maig, pel qual s'aprova el Reglament general de provisió de llocs de treball i promoció professional dels funcionaris de l'Administració de la Generalitat de Catalunya.
L'estructura orgànica que preveu aquest Decret es farà efectiva en la data d'aprovació de la modificació corresponent de la relació de llocs de treball i, en tot cas, en el termini màxim de tres mesos a comptar de l'endemà de la publicació d'aquest Decret.
No obstant l'exposat en el paràgraf anterior, la posada en funcionament dels serveis regionals en què s'estructura territorialment l'Agència de Protecció de la Salut a la Catalunya Central i a l'Alt Pirineu i Aran es farà efectiva durant l'any 2006.
Mentre no es posin en funcionament els serveis regionals de l'Agència de Protecció de la Salut a la Catalunya Central i a l'Alt Pirineu i Aran, les seves funcions seran exercides pels Serveis Territorials del Departament de Salut competents actualment per raó del territori.
El personal afectat per aquest Decret seguirà exercint les seves funcions respectives mentre no es proveeixin els llocs de treball corresponents, d'acord amb l'estructura regulada en aquest Decret o s'adapti el seu nomenament a la nova situació.
Els negociats i els llocs de treball assimilats a negociat dependents dels serveis i de les seccions afectades per aquest Decret continuen subsistint i exercint les seves funcions mentre no es dictin les disposicions de desplegament pertinents.
El personal que resulti afectat per les modificacions orgàniques d'aquest Decret continuarà percebent la totalitat de les seves retribucions amb càrrec als crèdits als quals s'imputaven fins que s'adoptin les decisions de desplegament i pressupostàries corresponents.
Queden derogats els articles 38 i 39, en allò que s'oposin a aquest Decret, 40, 41, 42, 43, 44, 45, 46 i 58 del Decret 219/2005, d'11 d'octubre, de reestructuració del Departament de Salut (DOGC núm. 4489, de 14.10.2005); l'Ordre de 7 de juliol de 1993, per la qual es crea el Programa de gestió intracentre de residus sanitaris (DOGC núm. 1773, de 21.7.1993); l'article 24.2, en allò que s'oposi a aquest Decret, del Decret 237/1985, de 6 d'agost, pel qual es reestructura el Departament de Salut (DOGC núm. 582, de 30.8.1985); l'article 3, en allò que s'oposi a aquest Decret, i l'article 4 del Decret 78/1989, de 4 d'abril, de creació i estructuració dels Serveis Territorials del Departament de Salut a Barcelona (DOGC núm. 1130, de 12.4.1989); els articles 4.2 i 4.3 del Decret 263/2001, de 25 de setembre, de creació dels Serveis Territorials del Departament de Salut a les Terres de l'Ebre (DOGC núm. 3491, d'11.10.2001) i la disposició addicional primera del Decret 227/2003, de 23 de setembre, de modificació del Decret 262/2000, de 31 de juliol, de reestructuració del Departament de Salut (DOGC núm. 3982, de 7.10.2003).
Es faculta la persona titular del Departament de Salut per adoptar les mesures necessàries per al desplegament d'aquest Decret i la persona titular del Departament d'Economia i Finances per realitzar les adaptacions pressupostàries necessàries per donar compliment a aquest Decret.
Estatut de l'Agència de Protecció de la Salut
L'Agència de Protecció de la Salut, creada per la Llei 7/2003, de 25 d'abril, de protecció de la salut, és un organisme autònom administratiu amb personalitat jurídica pròpia, amb autonomia administrativa i financera i plena capacitat d'obrar en l'exercici de les seves funcions, la qual ajusta la seva activitat al dret públic, llevat dels casos en què d'acord amb la legislació pugui actuar amb subjecció al dret privat.
L'Agència de Protecció de la Salut és adscrita al Departament de Salut a través de la Direcció General de Salut Pública.
La seu de l'Agència de Protecció de la Salut radica a Barcelona, sens perjudici de l'establiment de dependències en els àmbits territorials que es determinin, a l'efecte de donar compliment a les funcions específiques de l'Agència i fer efectiu el principi de desconcentració de funcions.
4.1 L'Agència de Protecció de la Salut té, de conformitat amb allò previst a l'article 12.1 de la Llei 7/2003, de 25 d'abril, de protecció de la salut, l'objectiu d'integrar tots els serveis i les activitats referits a la protecció de la salut i coordinar-los amb la resta d'organismes de protecció de la salut, amb la finalitat de protegir la població dels factors ambientals i alimentaris que poden produir un efecte negatiu en la salut de les persones.
4.2 L'Agència exerceix competències relatives a la protecció de la salut en concurrència i coordinació amb la resta d'administracions competents en la matèria, per la qual cosa exerceix les potestats administratives necessàries per al compliment de les seves funcions, d'acord amb la legislació aplicable i els criteris, les directrius i les prioritats establerts pel Departament de Salut a través de la Direcció General de Salut Pública.
5.1 Per a la consecució dels seus objectius, l'Agència de Protecció de la Salut exerceix les funcions establertes en l'article 16 de la Llei 7/2003, de 25 d'abril, de protecció de la salut, i aquelles altres que li corresponguin d'acord amb la normativa sobre la matèria de protecció de la salut.
5.2 L'Agència exerceix la seva activitat tot garantint la màxima eficàcia en el conjunt de les seves funcions i en la prestació dels serveis, d'acord amb el principi de participació comunitària i amb el ple respecte per les competències que corresponen a altres administracions i pels drets de la ciutadania.
5.3 L'Agència ha de promoure les relacions de col·laboració amb la resta d'administracions competents en matèria de protecció de la salut, respectant el marc competencial.
5.4 Dins el primer trimestre de cada any, el Consell Rector, a proposta del director o de la directora gerent, ha d'aprovar una memòria anual sobre l'anàlisi de la gestió en matèria de protecció de la salut a Catalunya, que ha de detallar les actuacions de prevenció i de control dutes a terme en l'anualitat anterior, i que ha de ser presentada al Govern i a la comissió que pertoqui del Parlament.
Òrgans de direcció de l'Agència de Protecció de la Salut
Els òrgans de direcció de l'Agència de Protecció de la Salut són els següents:
El Consell Rector és l'òrgan superior de direcció de l'Agència de Protecció de la Salut.
El Consell Rector autoritzarà el règim de funcionament del Consell General de Participació i dels consells regionals de participació i exercirà les funcions que li atribueix l'article 21.1 de la Llei 7/2003, de 25 d'abril, de protecció de la salut.
9.1 El Consell Rector està integrat per:
a) El president o la presidenta, nomenat o nomenada pel conseller o per la consellera de Salut.
b) El vicepresident o la vicepresidenta, nomenat o nomenada pel conseller o per la consellera de Salut a proposta dels o de les representants dels ens locals d'entre llurs vocals.
d) Dos vocals en representació del Departament de Salut.
e) Dos vocals en representació del Servei Català de la Salut, a proposta del seu director o la seva directora.
f) Quatre vocals en representació dels ens locals de Catalunya, dos a proposta de l'Associació Catalana de Municipis i Comarques i dos a proposta de la Federació de Municipis de Catalunya.
9.2 Els o les vocals del Consell Rector són nomenats i separats o nomenades i separades del càrrec pel conseller o per la consellera de Salut.
En la composició del Consell Rector es procurarà assolir la presència d'un nombre de dones que representi el 50% del total de persones membres d'aquest òrgan col·legiat.
9.3 El nomenament es fa per un període de quatre anys, sens perjudici que les persones interessades puguin ésser nomenades successivament, sempre que disposin de la representació requerida.
9.4 Les vacants que es produeixen a les vocalies del Consell Rector es cobreixen mitjançant la forma de designació, i d'acord amb la proporció prevista, a l'apartat primer d'aquest article, per al temps que resti de mandat.
A aquests efectes, el president o la presidenta posarà la circumstància de la vacant en coneixement de la representació afectada per tal que aquesta pugui efectuar una nova proposta.
9.5 El president o la presidenta ha de nomenar, d'entre el personal que presta serveis a l'Agència de Protecció de la Salut i a proposta del director o de la directora gerent, el secretari o la secretària del Consell Rector, que assisteix a les reunions amb veu però sense vot, estén les actes de les sessions i lliura les certificacions dels acords.
9.6 El president o la presidenta pot autoritzar l'assistència a les reunions del Consell Rector dels assessors o de les assessores que consideri pertinents, els o les quals podran participar en les deliberacions, amb veu però sense vot.
9.7 Les persones membres del Consell Rector queden sotmeses al règim d'incompatibilitats que estableixen les normes generals.
10.1 El Consell Rector es reuneix en sessió ordinària amb una periodicitat trimestral.
10.2 El règim d'adopció d'acords i el funcionament del Consell Rector és l'establert en la normativa aplicable als òrgans col·legiats de l'Administració de la Generalitat i en el reglament de funcionament intern que, si escau, pot aprovar el Consell Rector.
10.3 Els o les membres del Consell Rector tenen dret a percebre dietes i indemnitzacions per l'assistència a les reunions, d'acord amb el que estableix la normativa vigent.
Funcions del president o de la presidenta del Consell Rector
Corresponen al president o la presidenta del Consell Rector les funcions que li atribueix l'article 22 de la Llei 7/2003, de 25 d'abril, de protecció de la salut i de tenir la representació legal de l'Agència de Protecció de la Salut i institucional en les relacions amb altres organismes públics i privats.
12.1 El director o la directora gerent de l'Agència de Protecció de la Salut n'assumeix la direcció i la gestió ordinària, d'acord amb els criteris d'actuació fixats pel Consell Rector; exerceix la representació del Consell Rector en relació amb l'execució dels acords adoptats, i és responsable del compliment del contracte de relacions amb el Servei Català de la Salut.
12.2 El director o la directora gerent, assimilat orgànicament a director general, és nomenat pel Govern, per un període de quatre anys renovables, a proposta del conseller o de la consellera de Salut, havent escoltat el Consell Rector.
12.3 El director o la directora gerent resta sotmès al règim d'incompatibilitats establert per la normativa general.
Corresponen al director o a la directora gerent de l'Agència de Protecció de la Salut les funcions que li atribueix l'article 24 i l'article 54.3 de la Llei 7/2003, de 25 d'abril, de protecció de la salut, i les següents:
a) Adoptar les mesures cautelars previstes als articles 11 i 51 de la Llei 7/2003, de 25 d'abril, de protecció de la salut no atribuïdes expressament als directors o a les directores dels serveis regionals en l'article 24 d'aquest Estatut.
b) Adoptar les mesures cautelars atribuïdes als directors o a les directores regionals en l'article 24 d'aquest Estatut quan l'abast d'aquestes mesures excedeixi l'àmbit territorial de la regió sanitària.
c) Totes aquelles altres que li puguin ser atribuïdes normativament.
Òrgans de participació comunitària de l'Agència de Protecció de la Salut
Òrgans de participació comunitària
Els òrgans de participació comunitària de l'Agència de Protecció de la Salut són:
b) Els consells regionals de participació.
Composició del Consell General de Participació
15.1 El Consell General de Participació és l'òrgan de participació comunitària de l'Agència de Protecció de la Salut i està integrat pels o per les membres següents:
b) El director o la directora gerent de l'Agència.
c) Vuit representants de la Generalitat de Catalunya designats o designades pel Govern.
d) Vuit representants dels ens locals, designats o designades per meitats entre l'Associació Catalana de Municipis i Comarques i la Federació de Municipis de Catalunya.
e) Quatre representants de les organitzacions sindicals amb més representació en l'àmbit sanitari a Catalunya.
f) Quatre representants de les organitzacions econòmiques més representatives a Catalunya en l'àmbit de la protecció de la salut.
g) Tres representants de les associacions de consumidors i usuaris o consumidores i usuàries més representatives a Catalunya.
h) Un o una representant de cadascuna de les organitzacions professionals següents: Consell de Col·legis de Metges de Catalunya, Consell de Col·legis de Diplomats en Infermeria de Catalunya, Consell de Col·legis de Farmacèutics de Catalunya i Consell de Col·legis de Veterinaris de Catalunya.
i) Dos o dues representants de les associacions mediambientals més representatives a Catalunya que tinguin com a objecte social la protecció del medi ambient, escollides atenent el seu àmbit territorial d'actuació i el nombre d'afiliats o afiliades.
j) Dos o dues representants de les universitats designats o designades a proposta del Consell Interuniversitari de Catalunya.
k) Un o una representant de la Confederació d'Associacions de Veïns o de Veïnes de Catalunya.
l) Dos experts o dues expertes en l'àmbit de gestió del risc en protecció de la salut, designats pel conseller o per la consellera de Salut.
15.2 Els o les membres del Consell General de Participació són nomenats i separats o nomenades i separades del càrrec pel conseller o per la consellera de Salut, a proposta de cada una de les representacions que el componen, per un període de quatre anys, sens perjudici que les persones interessades puguin ésser reelegides successivament, sempre que gaudeixin de la representació requerida.
En la composició del Consell General de Participació es procurarà assolir la presència d'un nombre de dones que representi el 50% del total de persones membres d'aquest òrgan col·legiat.
15.3 El Consell General de Participació ha de nomenar, d'entre el personal que presta serveis a l'Agència de Protecció de la Salut i a proposta del director o de la directora gerent, el secretari o la secretària del Consell, que assisteix a les reunions amb veu però sense vot, estén les actes de les sessions i lliura les certificacions dels acords.
Funcions del Consell General de Participació
El Consell General de Participació exerceix funcions de participació social, d'assessorament, de consulta i de seguiment sobre qüestions relacionades amb la protecció de la salut i, entre aquestes, les següents:
a) Assessorar sobre les directrius generals i en tots els assumptes relacionats amb la protecció de la salut al Consell Rector.
b) Informar sobre els projectes normatius que tinguin incidència en l'àmbit de la protecció de la salut.
c) Formular propostes d'actuació i emetre informes en l'àmbit de la protecció de la salut.
d) Proposar mesures d'informació i d'educació per promoure la conscienciació i la sensibilització dels sectors econòmics i socials en la millora de la protecció de la salut.
e) Conèixer i informar el contracte de relacions amb el Servei Català de la Salut i el pla anual d'activitats, prèviament a la seva aprovació.
f) Conèixer i informar el conveni marc de relacions amb les organitzacions associatives d'ens locals, prèviament a la seva aprovació.
g) Conèixer i informar la memòria anual de l'Agència de Protecció de la Salut, prèviament a la seva aprovació.
h) Conèixer i informar la proposta de l'avantprojecte de pressupost de l'Agència de Protecció de la Salut, prèviament a la seva aprovació.
Funcionament del Consell General de Participació
17.1 El president o la presidenta del Consell Rector presideix el Consell General de Participació.
17.2 El Consell General de Participació elegeix el vicepresident o la vicepresidenta d'entre llurs membres.
17.3 El Consell General de Participació es reuneix en sessió ordinària amb una periodicitat semestral.
També es pot reunir en sessió extraordinària, sempre que així ho acordi el president o la presidenta o que ho sol·liciti una tercera part dels seus o de les seves membres.
17.4 El règim de funcionament del Consell General de Participació és l'establert en la normativa aplicable als òrgans col·legiats de l'Administració de la Generalitat i en el reglament de funcionament intern que, si escau, pot aprovar, el qual haurà d'ésser autoritzat pel Consell Rector de l'Agència de Protecció de la Salut.
17.5 El Consell General de Participació emetrà informes i propostes a instàncies del director o de la directora gerent de l'Agència.
17.6 Els membres del Consell General de Participació tenen dret a percebre dietes i indemnitzacions per l'assistència a les reunions, d'acord amb el que estableix la normativa vigent.
17.7 El Consell General de Participació rebrà el suport i el material necessari per a l'exercici de les seves funcions.
Composició del Consell Regional de Participació
18.1 El Consell Regional de participació de la regió sanitària és l'òrgan de participació comunitària en les demarcacions territorials de l'Agència de Protecció de la Salut i es compon dels membres següents:
a) El director o la directora del consell regional que presideix el Consell Regional de Participació.
b) Tres representants de la Generalitat de Catalunya designats o designades pel Govern.
c) Quatre representants dels ens locals, designats o designades per meitats entre l'Associació Catalana de Municipis i Comarques i la Federació de Municipis de Catalunya.
d) Dos o dues representants de les organitzacions sindicals amb més representació en l'àmbit sanitari a nivell regional.
e) Dos o dues representants de les organitzacions econòmiques més representatives en l'àmbit de la protecció de la salut a nivell regional.
f) Dos o dues representants de les organitzacions professionals sanitàries que es designaran de forma rotatòria d'acord amb el criteri que s'estableixi en el reglament de funcionament intern del Consell, d'entre les que participen en la composició del Consell General de Participació.
g) Un o una representant de les associacions de consumidors i usuaris o consumidores i usuàries més representatives en l'àmbit territorial de la regió.
h) Un o una representant de les entitats ambientals més representatives a nivell regional que tinguin com a objecte social la protecció del medi ambient, escollides atenent el seu àmbit territorial d'actuació i el nombre d'afiliats.
i) Un o una representant de la Confederació d'Associacions de Veïns o Veïnes de Catalunya de l'àmbit territorial de la regió.
18.2 Els o les membres del Consell Regional de Participació són nomenats i separats o nomenades i separades del càrrec pel conseller o per la consellera de Salut, a proposta de cada una de les representacions que el componen, per un període de quatre anys, sens perjudici que les persones interessades puguin ésser nomenades successivament, sempre que disposin de la representació requerida.
En la composició del Consell Regional de Participació es procurarà assolir la presència d'un nombre de dones que representi el 50% del total de persones membres d'aquest òrgan col·legiat.
18.3 El Consell Regional de Participació ha de nomenar, d'entre el personal que presta serveis a l'Agència de Protecció de la Salut i a proposta del director o de la directora gerent, el secretari o la secretària del Consell, que assisteix a les reunions amb veu però sense vot, estén les actes de les sessions i lliura les certificacions dels acords.
Funcions dels consells regionals de participació
El Consell Regional de Participació exerceix funcions de participació social, d'assessorament, de consulta i de seguiment de l'activitat del respectiu servei regional i, entre aquestes, les següents:
a) Assessorar i formular propostes al Consell Regional en els assumptes relacionats amb la protecció de la salut.
b) Formular propostes d'actuació i emetre informes, en l'àmbit de la regió sanitària, en relació amb la protecció de la salut.
c) Proposar mesures d'informació i d'educació per promoure la conscienciació i la sensibilització dels sectors econòmics i socials en la millora de la protecció de la salut.
d) Conèixer i informar l'annex del contracte de relacions corresponent amb el Servei Català de la Salut, prèviament a la seva aprovació pel Consell Regional.
e) Conèixer i informar la memòria anual del servei regional, prèviament a la seva aprovació pel Consell Regional.
f) Conèixer i informar en relació amb els plans anuals d'actuacions a nivell regional.
Funcionament del Consell Regional de Participació.
20.1 El Consell Regional de Participació és presidit pel director o per la directora del Consell Regional.
20.2 El Consell Regional de Participació elegeix el vicepresident o la vicepresidenta d'entre llurs membres.
20.3 El Consell Regional de Participació es reuneix en sessió ordinària amb una periodicitat semestral.
20.4 El règim de funcionament del Consell Regional de Participació és l'establert en la normativa aplicable als òrgans col·legiats de l'Administració de la Generalitat i en el reglament de funcionament intern que, si escau, pot aprovar, el qual haurà d'ésser autoritzat pel Consell Rector de l'Agència de Protecció de la Salut.
20.5 El Consell Regional de Participació emetrà informes i propostes a instàncies del director o de la directora del consell regional.
20.6 Els o les membres del Consell Regional de Participació tenen dret a percebre dietes i indemnitzacions per l'assistència a les reunions, d'acord amb el que estableix la normativa vigent.
20.7 Els consells regionals han de donar al Consell Regional de Participació el suport i el material necessari per a l'exercici de les seves funcions.
21.1 L'Agència de Protecció de la Salut s'ordena en demarcacions territorials denominades serveis regionals, que són coincidents amb les regions sanitàries del Servei Català de la Salut.
Les delimitacions territorials dels serveis regionals de l'Agència de Protecció de la Salut coincideixen amb els que s'estableixen per a les regions sanitàries del Servei Català de la Salut en el Decret 105/2005, de 31 de maig, de delimitació de les regions sanitàries i dels sectors sanitaris del Servei Català de la Salut.
21.2 Els serveis regionals han de comptar amb una dotació suficient i adequada de recursos per a dur a terme les activitats de protecció de la salut en el territori respectiu.
21.3 Els serveis regionals han de dur a terme, pel que fa a l'àmbit territorial respectiu, les activitats de protecció de la salut a què es refereix l'article 17 de la Llei 7/2003, de 25 d'abril, de protecció de la salut, d'acord amb les directrius del Consell Rector i del director o de la directora gerent de l'Agència de Protecció de la Salut.
21.4 Els serveis regionals s'estructuren en els òrgans següents:
c) Les unitats administratives que es regulen a l'article 41 d'aquest Estatut.
21.5 Els consells regionals de l'Agència de Protecció de la Salut són constituïts pels o per les membres següents:
a) El president o la presidenta, nomenat pel conseller o per la consellera de Salut d'entre els o les membres del Consell Regional.
c) Un o una vocal representant del Departament de Salut, a proposta del seu secretari general o la seva secretària general.
d) Dos o dues vocals representants del Servei Català de la Salut, a proposta del seu director o la seva directora.
e) Quatre vocals en representació dels ens locals del territori respectiu, dos a proposta de l'Associació Catalana de Municipis i Comarques i dos a proposta de la Federació de Municipis de Catalunya.
21.6 Els o les membres dels consells regionals són nomenats i separats o nomenades i separades del càrrec pel conseller o per la consellera de Salut.
En la composició dels consells regionals es procurarà assolir la presència d'un nombre de dones que representi el 50% del total de persones membres d'aquest òrgan col·legiat.
21.7 El nomenament dels o de les membres dels consells regionals es fa per un període màxim de quatre anys, sens perjudici que les persones interessades puguin ésser nomenades successivament, sempre que disposin de la representació requerida.
Corresponen als consells regionals les funcions que els atribueix l'article 29 de la Llei 7/2003, de 25 d'abril, de protecció de la salut.
Els directors o les directores dels serveis regionals
23.1 Els directors o les directores assumeixen la direcció i la gestió del servei regional respectiu, d'acord amb els criteris d'actuació establerts pel Consell Rector, i executen els acords que aquest adopti.
Representen, per delegació dels presidents o de les presidentes, el Consell Regional respectiu.
23.2 El nomenament i el cessament dels directors o de les directores dels serveis regionals corresponen al conseller o a la consellera de Salut, havent escoltat el Consell Regional.
23.3 El director o la directora del Servei Regional, assimilat o assimilada orgànicament a subdirector o subdirectora general, dependrà del director o de la directora gerent de l'Agència de Protecció de la Salut.
23.4 Els directors o les directores dels serveis regionals resten sotmesos o sotmeses al règim d'incompatibilitats establert per la normativa corresponent.
Corresponen als directors o a les directores dels serveis regionals, pel que fa a l'àmbit territorial respectiu, les funcions següents:
a) Executar les directrius i els criteris d'actuació establerts pel Consell Rector i pel director o per la directora gerent de l'Agència de Protecció de la Salut.
b) Elaborar i sotmetre a l'aprovació del Consell Regional la memòria anual del Servei Regional, l'annex del contracte de relacions corresponent amb el Servei Català de la Salut i les propostes de programes d'actuació en l'àmbit respectiu.
c) Elaborar i sotmetre a l'avaluació del Consell Regional el compliment dels objectius del Servei Regional, del desplegament dels plans anuals derivats del contracte de relacions amb el Servei Català de la Salut i del conveni marc amb les organitzacions associatives d'ens locals més representatives de Catalunya i de l'informe anual sobre la situació de la protecció de la salut en el servei regional.
d) Exercir la direcció del personal i dels serveis que integra el Servei Regional.
e) Coordinar, inspeccionar i avaluar els òrgans del Servei Regional.
f) Donar instruccions relatives a l'organització i al funcionament del Servei Regional.
g) Actuar com a òrgan de contractació del Servei Regional, d'acord amb els criteris fixats pel Consell Rector, per a l'establiment dels contractes i els convenis de l'Agència de protecció de la Salut, en els termes establerts per la legislació sobre contractes de les administracions públiques.
h) Gestionar els recursos econòmics assignats al servei regional, autoritzar les despeses i ordenar els pagaments dins els límits establerts pel Consell Rector.
i) Adoptar d'entre les mesures cautelars que preveuen els articles 11 i 51 de la Llei 7/2003, de 25 d'abril, de protecció de la salut, dins l'àmbit territorial respectiu, les següents:
La immobilització de productes i substàncies.
El tancament preventiu d'instal·lacions, establiments, serveis i indústries.
La suspensió del funcionament d'instal·lacions, establiments, serveis i indústries fins que s'esmenin els defectes o es compleixin els requisits exigits per raons de protecció de la salut.
j) Totes aquelles altres que li puguin ser atribuïdes normativament.
25.1 Els serveis regionals s'ordenen en subunitats territorials denominades sectors, que són coincidents amb els sectors sanitaris del Servei Català de la Salut.
Les delimitacions territorials dels sectors de l'Agència de Protecció de la Salut coincideixen amb les que s'estableixen per als sectors sanitaris del Servei Català de la Salut en el Decret 105/2005, de 31 de maig, de delimitació de les regions sanitàries i dels sectors sanitaris del Servei Català de la Salut.
25.2 El sector és la unitat territorial elemental on es duen a terme les activitats de protecció de la salut.
A cada sector actua un equip de protecció de la salut.
25.3 L'equip de protecció de la salut és pluridisciplinari i s'ha d'organitzar sota el principi general de polivalència de funcions de les persones que el componen, per assegurar el compliment de les activitats establertes al catàleg de serveis en el seu àmbit.
25.4 Els o les professionals sanitaris o sanitàries que integren l'equip de protecció de la salut han de fer totes les funcions pròpies de l'equip, independentment de la titulació que tinguin, llevat de les que queden reservades legalment als o a les professionals amb una titulació específica.
25.5 Al capdavant de l'equip de protecció de la salut hi ha d'haver un o una responsable, assimilat o assimilada a cap de servei, que en dirigeixi el funcionament i n'asseguri la coordinació amb la resta d'estructures del sistema sanitari i amb els ens locals de l'àmbit respectiu.
No obstant això, i atenent a criteris organitzatius relacionats amb el número de professionals adscrits als equips de protecció de la salut i a la proximitat geogràfica dels sectors dins d'un mateix servei regional, es poden agrupar diversos equips de protecció de la salut sota el comandament d'un únic o d'una única responsable.
25.6 El o la responsable de l'equip de protecció de la salut ha d'assegurar també la prestació dels serveis mínims i del suport tècnic als ens locals, segons el que estableix l'article 46 de la Llei 7/2003, de 25 d'abril, de protecció de la salut, especialment en els casos d'urgència.
25.7 En funció de les característiques derivades de la relació entre els ens locals i l'Agència de Protecció de la Salut, es poden establir per reglament fórmules i instruments de coordinació específics dels sectors.
26.1 L'Agència de Protecció de la Salut, sota la dependència directa de la Direcció d'aquest organisme, s'estructura en les unitats administratives centrals següents:
a) Divisió d'Objectius i Programes.
b) Divisió de Gestió de Riscos.
c) Divisió d'Organització, Recursos i Qualitat.
26.2 Les divisions estaran assimilades a subdireccions generals i les àrees a serveis.
Funcions de la Divisió d'Objectius i Programes
A la Divisió d'Objectius i Programes li corresponen les funcions següents:
a) Estudiar i elaborar les propostes dels criteris, les directrius i les prioritats de les polítiques de protecció de la salut que hagin d'observar els departaments de l'Administració de la Generalitat i els ens locals de Catalunya en l'exercici de llurs competències.
b) Elaborar protocols i guies de gestió del risc en l'àmbit de la salut alimentària i la salut ambiental.
c) Realitzar i coordinar els estudis i els informes tècnics necessaris per formular polítiques de gestió del risc en l'àmbit de la salut alimentària i la salut ambiental.
d) Dur a terme actuacions de coordinació interadministratives i interdepartamentals en relació amb les seves activitats.
e) Estudiar i elaborar els objectius i els programes de l'Agència de Protecció de la Salut.
f) Elaborar la proposta del pla anual d'activitats de protecció de la salut.
g) Avaluar l'efectivitat del programes elaborats en relació amb els objectius establerts.
h) Elaborar la proposta de l'informe sobre la situació de la protecció de la salut a Catalunya.
i) Dur a terme la planificació en l'àmbit de la gestió del risc de la protecció de la salut.
Estructura de la Divisió d'Objectius i Programes
La Divisió d'Objectius i Programes s'estructura en les àrees següents:
Funcions de l'Àrea de Salut Ambiental
Correspon a l'Àrea de Salut Ambiental l'exercici de les funcions següents:
a) Identificar els potencials objectes de risc i proposar els objectius de protecció d'aquells aspectes del medi que puguin tenir una repercussió sobre la salut de les persones.
b) Elaborar els objectius i els programes en relació amb la salut ambiental i amb les condicions sanitàries de la gestió interna dels residus sanitaris.
c) Avaluar els resultats dels programes elaborats en l'àmbit de la salut ambiental.
Funcions de l'Àrea de Salut Alimentària
Correspon a l'Àrea de Salut Alimentària l'exercici de les funcions següents:
a) Elaborar objectius i programes en relació amb la vigilància i el control sanitari oficial dels aliments, dels productes alimentaris, de les indústries i dels establiments relacionats.
b) Elaborar objectius i programes en relació amb les zoonosis de repercussió en salut pública i que no són de transmissió alimentària.
c) Avaluar els resultats dels programes elaborats en l'àmbit de la salut alimentària.
Funcions de la Divisió de Gestió de Riscos
A la Divisió de Gestió de Riscos li corresponen les funcions següents:
a) Planificar, programar i impulsar l'extensió i l'execució dels diferents programes aprovats, dels protocols i de les guies d'actuació.
b) Exercir el seguiment de les activitats previstes en els diversos programes aprovats.
c) Planificar, programar i coordinar les activitats dels laboratoris propis.
d) Formular l'estandardització dels processos i la unificació dels criteris d'actuació, en base als procediments, als protocols i a les guies establertes.
e) Dur a terme el seguiment i la supervisió dels sistemes de gestió del risc.
f) Coordinar la tramitació, en els àmbits que correspongui, de les autoritzacions i dels registres sanitaris en l'àmbit de la protecció de la salut.
g) Elaborar un procediment de gestió de les situacions de crisi i d'emergència que especifiqui les actuacions que calen dur a terme.
Estructura de la Divisió de Gestió de Riscos
La Divisió de Gestió de Riscos s'estructura en les àrees següents:
a) Àrea de Planificació i Seguiment.
b) Àrea d'Autoritzacions i Registres.
Funcions de l'Àrea de Planificació i Seguiment
Correspon a l'Àrea de Planificació i Seguiment l'exercici, en l'àmbit territorial de Catalunya, de les funcions següents:
a) Planificar, programar i impulsar l'execució dels programes de protecció de la salut establerts pel període en l'àmbit de la salut alimentària i ambiental.
b) Proposar els serveis, els objectius i els requeriments d'execució i de qualitat per a la contractació i altres formes de relacions amb entitats prestadores de serveis de protecció de la salut.
c) Harmonitzar i coordinar les activitats dels diferents serveis regionals de l'Agència de Protecció de la Salut en l'àmbit de les activitats que li són pròpies.
d) Coordinar els programes de determinació del risc dels centres i dels establiments subjectes a activitats de protecció de la salut.
e) Gestionar les alertes i la investigació de brots.
Funcions de l'Àrea d'Autoritzacions i Registres
Correspon a l'Àrea d'Autoritzacions i Registres l'exercici, en l'àmbit territorial de Catalunya, de les funcions següents:
a) Proposar el procediment d'autorització, registre i acreditació dels establiments i dels centres que ho requereixin en l'àmbit de la protecció de la salut.
b) Elaborar i mantenir el mapa general de riscos per a la salut de les persones en els àmbits alimentaris i ambientals.
c) Proposar els requeriments al sistema d'informació de l'Agència de Protecció de la Salut en matèria de la seva competència.
d) Coordinar el funcionament dels sistemes i de les aplicacions informàtiques de suport.
Funcions de l'Àrea de Serveis Analítics
Correspon a l'Àrea de Serveis Analítics l'exercici, en l'àmbit territorial de Catalunya, de les funcions següents:
a) Coordinar l'elaboració del Pla estratègic en matèria de laboratoris que han de realitzar assajos analítics en l'àmbit de la protecció de la salut.
b) Dirigir les activitats relacionades amb l'acreditació, l'autorització i el registre dels laboratoris de salut ambiental i alimentària.
c) Executar les activitats necessàries per tal de donar cobertura analítica a les necessitats de l'Agència de Protecció de la Salut en matèria de salut pública.
d) Avaluar i proposar plans de millora de la qualitat de les unitats de control analític en matèria de salut pública de l'Agència i gestionar les relacions amb els laboratoris integrants de la xarxa de laboratoris de salut ambiental i alimentària d'utilització pública.
e) Dur a terme la direcció funcional de les unitats de control analític, en matèria de salut pública, adscrites als serveis regionals.
Funcions de la Divisió d'Organització, Recursos i Qualitat
A la Divisió d'Organització, Recursos i Qualitat li corresponen les següents funcions:
a) Elaborar les propostes d'escenaris i les polítiques econòmiques en el marc de l'Agència de Protecció de la Salut, així com proposar els models de compra de serveis i les polítiques de preus i taxes.
b) Desenvolupar i coordinar els processos d'elaboració i gestió del pressupost, tant en els capítols d'ingressos com en els de despeses.
c) Realitzar el seguiment i el control econòmic i financer de l'Agència.
d) Coordinar l'elaboració dels plans de necessitats i gestionar els processos de contractació dels serveis i subministrament generals de l'Agència.
e) Proposar, gestionar i administrar de forma coordinada els recursos humans i materials.
Dirigir les activitats formatives adreçades al personal de l'Agència.
f) Desenvolupar i gestionar de forma coordinada els models i els processos comptables, la planificació i la gestió de tresoreria i l'endeutament que hagi establert l'Agència pels òrgans competents de la Generalitat.
h) Proposar els plans i els projectes d'actuació, en matèria de sistemes d'informació, estàndards i tecnologies informàtiques i comunicacions (Pla director de sistemes i tecnologies de la informació).
i) Prestar suport a la resta de l'organització, mitjançant les formulacions dels plans d'actuació, en relació amb la formació del personal de l'Agència i les polítiques de qualitat.
j) Organitzar i desenvolupar els sistemes d'informació i portar a terme el manteniment dels programes i dels equips informàtics.
k) Coordinar les xarxes i els continguts en matèria de protecció de la salut i promoure la gestió del coneixement entre les diverses entitats i professionals.
l) Dirigir l'elaboració i realitzar la proposta de Pla Integral de Qualitat de l'Agència.
Estructura de la Divisió d'Organització, Recursos i Qualitat
La Divisió d'Organització, Recursos i Qualitat s'estructura en les àrees següents:
b) Àrea de Gestió Econòmica i Financera.
Funcions de l'Àrea de Recursos Humans
Correspon a l'Àrea de Recursos Humans l'exercici de les funcions següents:
a) Gestionar i tramitar els expedients de personal de l'Agència de Protecció de la Salut.
b) Proposar mesures de racionalització i redistribució d'efectius.
c) Gestionar la nòmina, les cotitzacions a la seguretat social i d'altres sistemes de previsió social, i efectuar el control i el seguiment de les incidències en aquestes matèries.
d) Dissenyar i executar les activitats formatives adreçades al personal de l'Agència, segons el pla de formació aprovat.
e) Exercir aquelles funcions que li atribueixi la Divisió d'Organització, Recursos i Qualitat.
Funcions de l'Àrea de Gestió Econòmica i Financera
Correspon a l'Àrea de Gestió Econòmica i Financera l'exercici de les funcions següents:
a) Elaborar de forma coordinada l'avantprojecte de pressupost de l'Agència de Protecció de la Salut.
b) Gestionar, controlar i fer el seguiment de l'execució pressupostària dels diversos registres comptables que s'hagin establert.
d) Formular les propostes de taxes i preus públics.
e) Elaborar i tramitar els expedients de contractacions, així com els convenis i les subvencions.
f) Gestionar els serveis generals, el règim interior, el manteniment i la seguretat de les instal·lacions de l'Agència.
g) Proposar els models analítics per a la gestió i l'avaluació dels recursos de l'Agència.
h) Exercir aquelles funcions que li atribueixi la Divisió d'Organització, Recursos i Qualitat.
40.1 A l'Àrea Jurídica li corresponen les següents funcions:
a) Assessorar, en l'àmbit funcional propi de l'Agència de Protecció de la Salut, el director o la directora gerent de l'Agència i altres òrgans de direcció i de gestió en aquells àmbits no reservats al Cos d'Advocacia de la Generalitat.
b) Formular les propostes de resolució dels recursos administratius interposats contra actes dels òrgans de govern de l'Agència, com també de propostes de resolució de reclamacions prèvies a la via judicial civil i laboral.
c) Elaborar, en l'àmbit funcional propi de l'Agència, propostes de disposició de caràcter general.
d) Informar les propostes de convenis de col·laboració en l'àmbit competencial propi de l'Agència.
e) Exercir la secretaria del Consell Rector i del Consell General de Participació.
40.2 L'assessorament en dret i la representació i la defensa jurídica de l'Agència de Protecció de la Salut correspon als advocats de la Generalitat en els termes de l'article 15 i 25, respectivament, del Decret 57/2002, de 19 de febrer, de modificació del Decret 257/1997, de 30 de setembre, pel qual s'aprova el Reglament del serveis jurídics de l'Administració de la Generalitat de Catalunya, sens perjudici de la possibilitat d'habilitació prevista a la disposició addicional primera de la Llei 7/1996, de 5 de juliol.
41.1 Els serveis regionals de les regions sanitàries de Barcelona, Catalunya Central, Girona, Lleida i Camp de Tarragona s'estructuren, sota la dependència directa de la direcció del Servei Regional corresponent, en les unitats següents:
b) Àrea d'Organització, Recursos i Qualitat.
c) Equips de Protecció de la Salut Territorials, sota la direcció i coordinació d'un o una responsable.
41.2 El Servei Regional de la Regió Sanitària Terres de l'Ebre s'estructura, sota la dependència directa de la direcció del servei regional, en les unitats següents:
b) Equips de Protecció de la Salut Territorials, sota la direcció i coordinació d'un o una responsable.
41.3 El Servei Regional de la Regió Sanitària Alt Pirineu i Aran s'estructura, sota la dependència directa de la direcció del servei regional, en la unitat Àrea de Gestió de Riscos.
41.4 Les Divisions de l'Agència de Protecció de la Salut prestaran als serveis regionals el suport necessari per al desenvolupament de les seves funcions.
41.5 De l'Àrea de Gestió de Riscos dels Serveis Regionals de Barcelona, Catalunya Central, Girona, Lleida i Camp de Tarragona depenen les seccions següents:
b) Secció de Coordinació i Seguiment.
41.6 La direcció funcional de les seccions de Laboratori de Salut Pública dels diferents serveis regionals són exercides per l'Àrea de Serveis Analítics.
Funcions de les unitats estructurals dels serveis regionals
42.1 Correspon a l'Àrea de Gestió de Riscos la realització a cada servei regional de les tasques corresponents al desplegament i a l'aplicació dels programes, protocols i procediments aprovats, sota la coordinació de la Divisió de Gestió de Riscos i aquelles funcions que li atribueixi la direcció del servei regional.
42.2 Correspon a la Secció de Programació recollir, analitzar, interpretar i difondre les informacions sanitàries, a nivell regional, relatives als productes, activitats i als serveis objectes de la Llei 7/2003, de 25 d'abril, de protecció de la salut, i aquelles funcions que li atribueixi l'Àrea de Gestió de Riscos.
42.3 Correspon a la Secció de Coordinació i Seguiment programar les actuacions per comprovar, a nivell regional, l'adequació dels productes, les activitats, i els serveis objecte de la Llei 7/2003, de 25 d'abril, de protecció de la salut, i aquelles funcions que li atribueixi l'Àrea de Gestió de Riscos.
42.4 Correspon a la Secció de Laboratori de Salut Pública planificar i coordinar l'activitat laboratorial del servei regional d'acord amb la Llei 7/2003, de 25 d'abril, de protecció de la salut, la Llei 15/1990, de 9 de juliol, d'ordenació sanitària de Catalunya, i de les normes de qualitat europees, per tal de donar suport a les actuacions en matèria de protecció de la salut ambiental i alimentària de l'Agència de Protecció de la Salut, sota la direcció funcional de l'Àrea de Serveis Analítics.
42.5 Correspon a l'Àrea d'Organització, Recursos i Qualitat realitzar a cada servei regional de les tasques corresponents als processos de suport aprovats, sota la coordinació de la Divisió d'Organització, Recursos i Qualitat i aquelles funcions que li atribueixi la direcció del servei regional.
42.6 Correspon a la persona responsable de l'Equip de Protecció de la Salut organitzar i dirigir els professionals sanitaris i no sanitaris o les professionals sanitàries i no sanitàries que fan actuacions relatives a la protecció de la salut d'una manera integrada en la subunitat territorial denominada sector, coordinar amb la resta d'estructures del sistema sanitari i amb els ens locals de l'àmbit respectiu i aquelles funcions que li atribueix la direcció del servei regional.
42.7 Correspon a l'Àrea de Gestió de Riscos dels Serveis Regionals Alt Pirineu Aran les funcions descrites als apartats 1 i 6 d'aquest article.
42.8 D'acord amb l'establert a l'article 25.5 d'aquest Estatut el nombre de responsables d'Equip de Protecció de la Salut, adscrits als serveis regionals, és el següent:
a) Regió Sanitària Barcelona: 7.
b) Regió Sanitària Catalunya Central: 3.
e) Regió Sanitària Camp de Tarragona: 2.
f) Regió Sanitària Terres de l'Ebre: 1.
Personal, règim econòmic, patrimonial i contractual i règim d'impugnació d'actes de l'Agència de Protecció de la Salut
43.1 El personal de l'Agència de Protecció de la Salut estarà integrat per:
a) Personal funcionari de l'Administració de la Generalitat.
En tots els casos, els llocs de treball que comportin l'exercici de funcions d'autoritat han d'ésser proveïts per aquest personal.
c) El personal procedent de les corporacions locals que hi sigui adscrit funcionalment en el marc dels convenis que s'estableixin amb l'Agència.
El personal al servei de les corporacions locals, durant el temps que presta suport tècnic a l'Agència de Protecció de la Salut, té la consideració, només a aquests efectes, de personal al servei de l'Agència.
d) El personal contractat en règim laboral provinent de l'Administració de la Generalitat.
e) El personal laboral contractat per l'Agència.
43.2 La selecció de personal de l'Agència es realitza d'acord amb els principis d'objectivitat, mèrit i capacitat, i s'ha de basar en la legislació sobre funció pública de l'Administració de la Generalitat.
43.3 La classificació i el règim jurídic del personal de l'Agència s'han de regir per les disposicions que, respectivament, li siguin aplicables segons la procedència i la naturalesa de la seva relació d'ocupació.
43.4 El Departament de Salut podrà adscriure a l'Agència el personal del Departament que executa funcions de protecció de la salut, sense perjudici del règim jurídic que li sigui d'aplicació a aquest personal en virtut dels cossos o categories a què pertanyi ni de la seva vinculació prèvia amb l'Administració de la Generalitat.
43.5 La relació de llocs de treball de l'Agència es definirà i serà aprovada d'acord amb criteris de planificació sanitària i de conformitat amb els recursos econòmics disponibles.
44.1 L'Agència de Protecció de la Salut es nodreix dels recursos següents:
a) Les assignacions amb càrrec als pressupostos de la Generalitat, incloses les derivades del contracte de relacions amb el Servei Català de la Salut.
b) Les contraprestacions que efectuïn els ens locals amb càrrec a llur pressupost, en els termes dels convenis de col·laboració establerts amb l'Agència de Protecció de la Salut.
c) Els rendiments procedents dels béns i dels drets propis o que tingui adscrits.
d) Les taxes i els preus públics derivats de l'exercici de la seva activitat en l'àmbit de les competències de la Generalitat o derivats de les competències locals en els termes dels convenis de col·laboració establerts amb l'Agència de Protecció de la Salut.
e) Els ingressos procedents de sancions administratives i els derivats de resolucions judicials en l'àmbit de les competències de la Generalitat o derivats de les competències locals en els termes dels convenis de col·laboració establerts amb l'Agència de Protecció de la Salut.
g) Les subvencions, les donacions i qualsevol altra aportació voluntària d'entitats i particulars.
44.2 L'Agència ha de proposar al Departament de Salut per a la seva consideració i aprovació, si escau, el catàleg de preus públics i taxes pels serveis que realitza.
Els recursos obtinguts tindran caràcter finalista, segons el marc que s'estableix en l'article 39.2 de la Llei 7/2003, de 25 d'abril, de protecció de la salut.
44.3 L'Agència pot utilitzar la via d'apressament per a la recaptació de les taxes i preus públics que tingui atribuïts, sens perjudici dels encàrrecs que, en matèria recaptatòria, es facin, mitjançant conveni, amb organismes oficials.
44.4 El marc de relacions funcionals i econòmiques entre el Servei Català de la Salut i l'Agència de Protecció de la Salut es realitza mitjançant el contracte de relacions, definit en el marc de la Llei 7/2003, de 25 d'abril, de protecció de la salut.
44.5 El contracte ha d'establir els serveis a realitzar, l'activitat prevista i els recursos econòmics associats.
45.1 L'Agència de Protecció de la Salut ha d'elaborar anualment l'avantprojecte de pressupost, segons les normes i les estructures que determini el Departament d'Economia i Finances.
L'avantprojecte de pressupost serà tramès al Departament de Salut per a la seva tramitació.
45.2 El règim pressupostari de l'Agència és el que s'estableix en el Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, i les successives lleis de pressupostos de la Generalitat.
45.3 El pressupost de l'Agència s'ha d'orientar d'acord amb les determinacions del Pla de Salut de Catalunya i ha d'incloure el desglossament adequat dels programes per serveis regionals.
45.4 D'acord amb la normativa aplicable a les modificacions pressupostàries, el Consell Rector, a proposta del director o de la directora gerent, pot acordar transferències de crèdit dins el pressupost de l'Agència.
46.1 Constitueixen el patrimoni de l'Agència de Protecció de la Salut:
a) Els béns i els drets de qualsevol naturalesa dels què és titular la Generalitat afectes als serveis de protecció de la salut.
b) Els béns i els drets dels ens locals de qualsevol naturalesa que li siguin adscrits, d'acord amb els convenis respectius.
c) Els béns i drets que adquireixi o rebi per qualsevol títol.
46.2 El règim del patrimoni de l'Agència es regula per les disposicions de l'article 38 de la Llei 7/2003, de 25 d'abril, de protecció de la salut, i en allò que no s'hi reguli, per la legislació sobre el patrimoni de l'Administració de la Generalitat.
47.1 A l'Agència de Protecció de la Salut se li aplica en matèria de comptabilitat i control el que disposa la Llei de Finances Públiques de Catalunya per als organismes autònoms administratius d'acord amb les normes i criteris que estableix la Intervenció General.
47.2 L'Agència ha d'aplicar els models i les normes de comptabilitat pública.
48.1 La contractació de l'Agència de Protecció de la Salut es regeix per les normes de contractació de les administracions públiques.
48.2 Els òrgans de contractació de l'Agència són el director o la directora de l'Agència de Protecció de la Salut i directors o directores dels serveis regionals de l'Agència en el marc de les seves competències.
49.1 Els actes i les resolucions dels òrgans de l'Agència de Protecció de la Salut són susceptibles de ser recorreguts en via administrativa, d'acord amb el règim de recursos previst en la legislació sobre procediment administratiu.
49.2 Els actes i les resolucions dictats pel Consell Rector i els dictats pel director o per la directora gerent de l'Agència són susceptibles de ser recorreguts en alçada davant el conseller o la consellera de Salut.
49.3 Els actes i les resolucions dictats pel Consell Regional i els dictats pel director o per la directora dels Serveis Regionals són susceptibles de ser recorreguts en alçada davant el director o la directora de l'Agència.
49.4 Els actes i les resolucions dictats pel conseller o per la consellera de Salut i les resolucions del recursos d'alçada dictades pel director o per la directora gerent de l'Agència de Protecció de la Salut esgoten la via administrativa i són susceptibles de ser recorreguts en els supòsits i en els termes previstos en la legislació sobre procediment administratiu.
49.5 Les reclamacions prèvies a la via judicial civil hauran de presentar-se davant el conseller o la consellera de Salut, que és l'òrgan competent per resoldre-les.
49.6 Les reclamacions prèvies a la via judicial laboral hauran de presentar-se davant el director o la directora gerent de l'Agència, que és l'òrgan competent per resoldre-les.
Modificació de l'Estatut de l'Agència de Protecció de la Salut
La modificació de l'Estatut de l'Agència de Protecció de la Salut es realitzarà amb els mateixos tràmits i requisits exigits per a la seva aprovació.